VIGAN CITY – Mapapati a problema a pinataud ti maiparparit nga ayat ti nakagapu iti panagbekkel ti maysa a mannalon idi rabii ti Hunio 17.
Segun iti report, idi 7:55 ti agsapa ti Hunio 18, nasukalan ni Claire Aguilar y Garabilez, 35, a nakabitin ti amana a ni Rodolfo Garabilez y Ruaquin, 56, a napulipolan iti tali nga abaka ti tengngedna iti uneg ti nagpanawan a balay iti abagatan a paset ti balayda.
Intaray dagiti nagresponde a polis ti biktima iti Candon City Hospital ngem indeklara ti doktor a nangtaming kenkuana nga awanen ti biagna a dimmanon iti ospital.
Iti panagimbestiga ti SOCO, awan ti nakitada a foul play iti crime scene.
Segun ken ni Claire, idi Hunio 2, 2016, maysa a babai ti nagturong iti balayda ket impalgakna nga adda relasionda iti amana a puon ti nagsubanganda.
Saan a nailanad iti journal no ammon ti asawa ti biktima nga agtrabtrabaho iti ballasiw-taaw nga adda sabali a babai iti biag ni lakayna.#
ilo_Latn ilo_Latn ilo_Latn ilo_Latn ilo_Latn ilo_Latn